În contextul în care fostul premier Dacian Cioloş afirma, într-o postare pe Facebook, că ia în calcul intrarea sa în politică, acesta a fost fotografiat într-o cafenea din centrul Bucureştilor împreună cu fostul secretar general al PNL, Ilie Bolojan.

Imaginea a fost surprinsă, potrivit evz.ro, în urmă cu două săptămâni, după ce fostul premier dezvăluia că analizează trei variante de implicare în politică: fie să-şi facă propria formaţiune, fie să adere la USR, fie să se înscrie în PNL, aceasta din urmă fiind cu şanse mai mari de probabilitate, pentru a deveni chiar preşedintele partidului.

Conform publicaţiei citate, Cioloș s-a întâlnit acum două săptămâni cu liderii PNL, care i-au propus să preia orice altă funcție de conducere în afara celei de președinte, fiind încă marcaţi de faptul că în campania pentru alegerile parlamentare din 11 decembrie nu a vrut să-şi asocieze numele cu PNL.

Dacian Cioloș ar fi susținut de preşedintele PNL Bihor, Ilie Bolojan, de omologul acestuia din Arad, Gheorghe Falcă, și de fosta președintă a partidului, Alina Gorghiu, dar o altă grupare s-ar opune acestui „implant”.

Pe de altă parte, numele lui Bolojan însuşi a fost avansat de primarul Timişoarei Nicolae Robu, pe o „listă de patru” potenţiali lideri ai PNL.

Până la această oră, primarul Ilie Bolojan nu a putut fi contactat pentru a explica motivul întâlnirii cu fostul premier Dacian Cioloş.

Pe de altă parte, în urmă cu o săptămână, întrebat de BIHOREANUL cu privire la un alt zvon, conform căruia Cioloş se va înscrie în PNL chiar în organizaţia judeţeană Bihor, Bolojan l-a dezminţit categoric.

De altfel, după cum a scris Bihorel, zvonul privind înscrierea fostului premier Dacian Cioloş în PNL Bihor a fost preparat în laboratoare şi apoi intens difuzat de postul Antena 3, cu scopul de a întreţine audienţa şi de a băga zâzanie între liberali.

Citiți și Idei de Antena 3: Cum s-a născut zvonul că Cioloş se înscrie în PNL Bihor